גרייס הופר

גרייס הופר (באנגלית: Grace Murray Hopper; 9 בדצמבר 1906 – 1 בינואר 1992) הייתה מדענית מחשב אמריקאית, ואדמירל משנה (Rear Admiral, תת-אלוף) בצי האמריקני. הייתה מחלוצי המחשוב, המתכנתת הראשונה על המחשב הרווארד סימן 1 ומפתחת המהדר הראשון לשפת תכנות. טביעת המונח "לדבג" במשמעות של "לנפות משגיאות" (תוכניות מחשב) מיוחסת להופר, אף על פי שהמונח היה בשימוש קודם בתעשיות אחרות.

הופר זכתה בפרסים רבים על עבודתה, ובנוסף, קראו על שמה ספינת מלחמה אמריקנית, מחשב-על וארכיטקטורה של מעבדים גרפיים.

ביוגרפיה
בצעירותה
הופר נולדה בניו יורק בשם גרייס ברוסטר מוריי (Murray), וכבר בצעירותה נודעה כילדה סקרנית עם חוש טכני מפותח (בגיל שבע פירקה שבעה שעונים מעוררים בניסיון להבין כיצד הם פועלים). בגיל 17 החלה ללמוד במכללת ואסר, ובשנת 1928 קיבלה תואר ראשון במתמטיקה ופיזיקה. בשנת 1930 קיבלה תואר שני במתמטיקה באוניברסיטת ייל. באותה שנה היא התחתנה עם פרופ' וינסנט הופר, ממנו התגרשה ב-1945. היא קיבלה ב-1934 את תואר הד"ר שלה באוניברסיטת ייל תחת הנחיית המתמטיקאי אייסטיין אור, ועבודת הדוקטורט שלה התפרסמה באותה שנה.

ב-1931 החלה ללמד במכללת ואסר, בה למדה בצעירותה, וב-1941 קודמה לדרגת פרופסור חבר.

שירותה בצי האמריקאי
ממוזער|הופר בעמדת ההפעלה של המחשב UNIVAC I  ב-1960
ב-1943, הופר נטלה חופשה מן המכללה בה לימדה, והתגייסה לשורות הצי האמריקני כחלק מה-WAVES (Women Accepted for Volunteer Emergency Service), חיל הנשים המתנדבות שבצי. על מנת לגייסה, היה צורך באישור מיוחד, מכיוון שמשקלה היה כ-7 ק"ג מתחת למשקל המינימום, 54 ק"ג.

במסגרת שירותה בצי הוכשרה גרייס בתחום המחשוב, והוצבה באוניברסיטת הרווארד, בצוות המתכנתים של המחשב החלוצי הרווארד סימן 1, צוות שבראשו עמד הווארד אייקן. היא המשיכה לשרת בצי במעבדת המחשבים בהרווארד עד 1949, ולשם כך ויתרה על מינוי לפרופסור מן המניין במכללת ואסר.

יחד עם ג'ון פרספר אקרט וג'ון מוקלי (Mauchly), מהנדסי האניאק, תכננו את בניית המחשב UNIVAC I, שהיה המחשב המסחרי השני שנבנה בארצות הברית. במהלך תכנון ובניית המחשב המציאה הופר את המהדר הראשון, שנקרא A-0, ובהמשך עמדה בראש צוות הפיתוח של המהדר פלו-מטיק.

באביב 1959 בוועידת מומחי מחשבים מטעם זרועות הממשלה והמגזר הפרטי האמריקניים, הוגדרה שפת COBOL. השפה שנודעת בפשטותה הרבה, נשארה נפוצה גם 50 שנה אחר כך, ועודנה פופולרית במערכות רבות. השפה התבססה על עבודתה של הופר ופיתוחים קודמים שלה. בשנת 1962 נבחרה הופר לעמית IEEE.

בסוף 1966, בהגיעה לגיל 60, פרשה לגמלאות משירותה בצי. היא נקראה חזרה לשירות פעיל באוגוסט 1967, ופרשה שוב בשנת 1971. בשנת 1972 נקראה פעם נוספת לשירות פעיל. לאור הישגיה קודמה ב-1973 לדרגת קפטן. בשנים 1967–1977 עמדה הופר בראש קבוצת שפות התכנות בצי האמריקאי. בשנת 1983 הועלתה לדרגת קומודור, בהחלטה מיוחדת של בית הנבחרים של ארצות הברית. היא פרשה סופית מהצי ב-14 באוגוסט 1986.

עם סיום שירותה מונתה ליועצת לחברת המחשבים DEC, וכיהנה במשרה זו עד למותה בשנת 1992.

היא נקברה בבית הקברות הלאומי ארלינגטון.

פרסים והנצחה

על שמה של הופר נקראו ספינת מלחמה אמריקנית (USS Hopper) ומחשב-על במרכז המחקר NERSC.

ב-9 בדצמבר 2013, יום הולדתה ה-107, הקדישה חברת גוגל להופר לוגו דודל מיוחד, לציון הישגיה בתחום המחשב. בדודל נראית הופר כותבת תוכנית COBOL המחשבת את גילה.

ב-2016 החליט נשיא ארצות הברית ברק אובמה להעניק לה את מדליית החירות הנשיאותית, עיטור הכבוד הגבוה במדינה (לאחר מותה).

כוכב הלכת המינורי 5773 Hopper, שהתגלה על ידי אלינור הלין, נקרא על שמה. השם הוכרז בנובמבר 2019.

לקריאה נוספת
 Gerard O’Regan, Giants of Computing - A Compendium of Select, Pivotal Pioneers, Springer, 2013, pp. 201–204.
קישורים חיצוניים



 John Markoff, Rear Adm. Grace M. Hopper Dies; Innovator in Computers Was 85, הניו יורק טיימס, January 3, 1992


 קורות חיים באתר מורשת הצי האמריקאי

הערות שוליים

קטגוריה:אמריקאים ילידי מדינת ניו יורק
קטגוריה:ניו יורק: אישים
קטגוריה:מפתחי שפות תכנות
קטגוריה:אדמירלים בצי ארצות הברית
קטגוריה:גנרליות ואדמירליות אמריקאיות
קטגוריה:אמריקאים מעוטרי אות לגיון ההצטיינות
קטגוריה:מעוטרי מדליית השירות המצוין של מחלקת ההגנה
קטגוריה:חברות היכל התהילה הלאומי לנשים
קטגוריה:זוכי המדליה הלאומית לטכנולוגיה ולחדשנות
קטגוריה:מדעניות מחשב אמריקאיות
קטגוריה:קצינים אמריקאים במלחמת העולם השנייה
קטגוריה:בעלות תואר דוקטור מאוניברסיטת ייל
קטגוריה:בעלי תואר דוקטור מאוניברסיטת ייל
קטגוריה:אמריקאים ממוצא הולנדי
קטגוריה:אמריקאיות ממוצא סקוטי
קטגוריה:אמריקאים ממוצא סקוטי
קטגוריה:אישים שעל שמם כוכב לכת מינורי
קטגוריה:מעוטרות מדליית החירות הנשיאותית
קטגוריה:מעוטרי מדליית החירות הנשיאותית
קטגוריה:בוגרי מכללת ואסר
קטגוריה:בוגרות מכללת ואסר
קטגוריה:סגל מכללת ואסר
קטגוריה:אישים הקבורים בבית הקברות הלאומי ארלינגטון
קטגוריה:אמריקאיות מעוטרות אות לגיון ההצטיינות
קטגוריה:נשים ראשונות במדע וטכנולוגיה
קטגוריה:אמריקאיות שנולדו ב-1906
קטגוריה:אמריקאים שנולדו ב-1906
קטגוריה:אמריקאיות שנפטרו ב-1992
קטגוריה:אמריקאים שנפטרו ב-1992